google/wiki40b huggingface dataset:
Išplėstinis Euklido algoritmas

Išplėstinis Euklido algoritmas - Euklido algoritmo tęsinys, skirtas rasti dviejų natūraliųjų skaičių a\,,b\, didžiausią bendrą daliklį, bei rasti sveikuosius x\,, y\,, tenkinančius ax + by = dbd(a, b).\,

Algoritmas

Nemažindami bendrumo tarkime, kad  a > b  Tuomet a užsirašo kaip
a= bq + r, kur dalybos liekana tenkina 0< r < b . Analogiškai
b= rq_1 + r_1, kur  0<r_1<r 
r= r_1q_2 + r_2, kur  0<r_2<r_1 
…
r_{k}= r_{k+1} q_{k+2} + r_{k+2}, kur  0<r_{k+2}<r_{k+1} 
r_{k+1}= r_{k+2}q_{k+3}
Iš r>r_{1}> ... > r_{k+2} seka, kad kažkada gausime dalybos liekaną lygią 0. Tuomet paskutinioji nenulinė liekana r_{k+2} ir bus didžiausias bendrasis daliklis.
Iš prieš paskutinės lygybės galime išreikšti r_{k+2} per r_{k+1} ir r_{k}. Iš dar ankstesnės galima išreikšti r_{k+1} per r_{k} ir r_{k-1}. Įstatę į pirmąją išraišką gausime r_{k+2} išraišką per r_{k} ir r_{k-1}. Taip toliau vis tęsdami gausime r_{k+2} išraišką per a, b, t. y. rasime x, y, tenkinančius ax + by = dbd(a, b)

Pavyzdys

Imkime a  = 46, b  = 32. Nuosekliai atlikdami veiksmus gauname:
46 = 32 × 1 + 14;
32 = 14 × 2 + 4;
14 = 4 × 3 + 2;
4 = 2 × 2;
Gavome, kad dbd(46,32) = 2.
2 = 14 + 4 × (-3) = 14 + (32 + 14× (-2)) × (-3) = 32 × (-3) + 14 × 7 = 32 × (-3) + (46 – 32) × 7 = 32 × (-10) + 46 × 7.
Neris Germanas

Biografija

1953–1964 m. mokėsi Šiaulių J. Janonio ir Vilniaus 15 – oje vidurinėse mokyklose, 1964–1970 m. studijavo Leningrado politechnikos institute fiziką.
1972–1978 m. Lietuvos mokslinės techninės informacijos ir techninės ekonominės analizės Mokslinio Tyrimo instituto jaunesnysis mokslinis bendradarbis, sektoriaus vedėjas. 1985–1988 m. Lietuvos komunistų partijos Centro komiteto Mokslo ir mokymo skyriaus instruktorius, 1985–1988 m. vedėjo pavaduotojas, 1988–1989 m. LKP CK I sekretoriaus padėjėjas, 1989–1992 m. Lietuvos demokratinės darbo partijos tarybos grupės vadovas. Nuo 2001 m. – Lietuvos socialdemokratų partijos narys.
1992–1996 m. – Seimo narys, 1993–1996 m. – Seimo kancleris, Seimo valdybos narys.
1996 m. – Lietuvos Respublikos Prezidento patarėjas užsienio politikos klausimais. 1998–2001 m. – LR nepaprastasis ir įgaliotasis ambasadorius Suomijoje, 2001–2003 m. – užsienio reikalų ministerijos sekretorius, 2003–2008 m. – LR nepaprastasis ir įgaliotasis ambasadorius LR nuolatinėje atstovybėje prie Europos Tarybos. Grįžęs į Lietuvą N. Germanas 2008–2010 m. buvo Lietuvos pirmininkavimo Baltijos jūros valstybių taryboje sekretoriato vadovas, vėliau vadovavo LR Užsienio reikalų ministerijos Europos šalių departamentui.
Nuo 2012 m. gruodžio 14 d. – Užsienio reikalų vicemininstras.
Stalo teniso kandidatas į sporto meistrus, buvęs Lietuvos jaunimo rinktinės narys, 1976 m. – Liaudies Ūkio Pasiekimų parodos (Maskva) premijos laureatas, daugiau, kaip 30 mokslinių straipsnių autorius.
Mindaugas Lužys

Biografija

1970 m. baigė Matuizų aštuonmetę mokyklą, 1973 m. Varėnos 1 – ą vidurinę mokyklą, 1978 m. Vilniaus inžinerinį statybos institutą, Mechaninės technologijos fakultetą, inžinierius mechanikas.
1976–1979 m. tarnavo Kariniame jūrų laivyne, 1979–1984 m. Matuizų statybinių medžiagų gamyklos meistras, 1984–1991 m. Varėnos Žemės ūkio technikos susivienijimo vyr. inžinierius, 1991–2000 m. VĮ „Kriogenas“ direktorius, Varėnos rajono savivaldybės skyriaus vedėjas, nuo 2000 m. UAB „Lipolgas“ direktorius.
Nuo 1994 m. Lietuvos socialdemokratų partijos Varėnos rajono skyriaus narys, 1995–2001 m. Varėnos skyriaus pirmininkas, nuo 2001 m. pirmininko pavaduotojas, LSDP tarybos narys.
1997–2000 m. Varėnos rajono savivaldybės tarybos narys.
Nuo 2002 m. Lietuvos techninių dujų pramonės asociacijos prezidentas
Šilalės rajono savivaldybės taryba

Šilalės rajono savivaldybės taryba – Šilalės rajono savivaldybės bendruomenės atstovaujamoji savivaldos institucija, atsakinga už savivaldos teisės, savo funkcijų ir bendruomenės iškeltų uždavinių įgyvendinimą bendruomenės interesais savivaldybės teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruotų politinių partijų pateiktus kandidatų sąrašus. Rinkėjai – savivaldybės teritorijos gyventojai, gali keisti kandidatų eilę sąraše, penkiems kandidatams suteikdami pirmumo balsus.
Tarybą sudaro 25 tarybos nariai. Naujai išrinktos tarybos nario įgaliojimai prasideda, o ankstesnės kadencijos tarybos nario įgaliojimai baigiasi nuo tos dienos, kurią naujai išrinkta taryba susirenka į pirmąjį posėdį.
Per du mėnesius nuo pirmojo naujai išrinktos savivaldybės tarybos posėdžio sušaukimo dienos turi būti išrinktas savivaldybės meras, paskirti mero pavaduotojas ir savivaldybės administracijos direktorius, sudaryti tarybos komitetai ir tarybos kolegija. Savivaldybės tarybos veiklos tvarką ir formas nustato Vietos savivaldos įstatymas ir savivaldybės tarybos veiklos reglamentas.
Savivaldybės taryba savo įgaliojimus įgyvendina kolegialiai savivaldybės tarybos posėdžiuose. Tarybos posėdžiams klausimus rengia komitetai bei komisijos savo posėdžiuose, tarybos narių frakcijos bei savivaldybės administracija. Taryba svarstomais klausimais priima sprendimus ir kontroliuoja jų įgyvendinimą.
Savivaldybė yra Lietuvos savivaldybių asociacijos narė.
Vitas Labutis

Vitas Labutis (g. 1932 m. rugpjūčio 12 Liūliškyje, Liudvinavo valsčius) – Lietuvos kalbininkas, habilituotas humanitarinių mokslų daktaras.

Biografija

1957 m. baigė Vilniaus universitetą. 1994 m. habilituotas humanitarinių mokslų daktaras.
1957–1966 m. dirbo Lietuvių kalbos ir literatūros institute. 1966–1972 m. Vilniaus universiteto Kauno vakarinio fakulteto dėstytojas, 1968–1972 m. Lietuvių kalbos ir literatūros katedros vedėjas, 1972–2001 m. Filologijos fakulteto dėstytojas, nuo 1996 m. profesorius.

Mokslinė veikla

Tyrinėja lietuvių kalbos sintaksę, funkcinę gramatiką, teksto lingvistiką. M. Manserio „Anglų - lietuvių kalbų kasdienių frazeologizmų žodyno“ (1999 m.) lietuviškosios dalies vienas sudarytojų, redaktorius.
Vila Rotonda

Istorija

Vilą užsakė popiežiaus prelatas, poetas ir intelektualas Paolo Almerico (1514–1589), nusprendęs pasitraukti iš aktyvios profesinės veiklos. Tuo tikslu jis pardavė savo rūmus Vičencoje ir panoro išsikraustyti į miesto apylinkėse pastatytus rūmus (Italijoje vadinamus vilomis). Užmiesčio vilą suprojektavo architektas Andrea Palladio 1565-66 m.
Darbai prasidėjo 1567 m. ir baigėsi iki 1571 m., nes tuo metu žinoma, kad Paolo Almerico jau gyveno viloje. Po Paladijo mirties ties vila dirbo jo mokinys Vincenzo Scamozzi. 1591 m. vilą įsigijo Odorico ir Mario Capra. Vilos dekoras buvo papildytas Lorenzo Rubini ir Giambattista Albanese skulptūra. Vėliau vila buvo papildoma įvairiu dekoru. Spėjama, kad freskas joje atliko Giambattista ir Alessandro Maganza. XVIII a. pradžioje freskas atliko prancūzas Louis Dorigny.
Šiuo metu vila priklauso Valmarana giminei, kuri nuo 1976 m. vykdė vilos restauravimo ir atnaujinimo darbus. 1980 m. leista apžiūrėti vilos apylinkes, 1986 m. vila atidaryta viešajam lankymui.

Stilistika

Vila Rotonda yra tikriausiai garsiausia Andrea Palladio suprojektuota vila. Įkvėpimo Andrea Palladio sėmėsi iš Romos Panteono architektūros. Pastato centre yra vidinė apvali salė, nuo ko pastatas gavo plačiai paplitusį pavadinimą Vila Rotonda (rotonda - apvalaus išplanavimo pastatas). Vilos patalpos suplanuotos, kad visi kambariai turėtų langus ir būtų lengvai pasiekiami iš bet kurios pastato vietos. Vila turi keturis fasadus, visus su 6 jonėninėmis kolonomis. Vilos stogo kupolas panašus į Romos Panteono.
Rimvydas Naujokas

Rimvydas Naujokas (g. 1950 m. balandžio 21 d. Vilniuje) – dipl. inžinierius,- pirmasis nepriklausomybę atkūrusios Lietuvos Respublikos Patentų tarnybos direktorius, Tarptautinės intelektinės nuosavybės apsaugos asociacijos (AIPPI) Lietuvos grupės viceprezidentas.
Mokslo ir studijų departamento prie Lietuvos Respublikos Vyriusybės Patentų valdybos viršininkas (1990 - 1991 m.),
Lietuvos Respublikos valstybinio patentų biuro direktorius (1991 - 2014 m.),
Lietuvos Respublikos valstybinio patentų biuro vyriausiasis patarėjas (2014 - 2016 m.),
Lietuvos Respublikos Vyriausybės atstovas EPO ir PINO (1994 - 2014 m.) bei ES Vidaus rinkos derinimo tarnyboje (2004 - 2014 m.)

Biografija

1973 m. baigė Vilniaus inžinerinis statybos institutas, įgijo inžinieriaus mechaniko specialybę.
1973-1975 m. VISI Technikos skyriaus vyr. inžinierius, 1976-1979 m. VISI vyr. mokslinis bendradarbis, 1979–1980 m. VISI Standartizacijos skyriaus vedėjas, 1980-1990 m. VISI (VGTU) Patentų skyriaus vedėjas, 1990-1991 m. Mokslo ir studijų departamento prie Lietuvos Respublikos Vyriausybės Patentų valdybos viršininkas, nuo 1991 m. Lietuvos Respublikos valstybinio patentų biuro direktorius.
Vedęs. Turi dukrą.
Lady Gaga Presents the Monster Ball Tour: At Madison Square Garden

Filmavimas

Filmavimas vyko Vasario 21 - 22 dienomis, 2011 metais, Madison Square Garden Arenos aikštėje, esančioje Niujorke. The Monster Ball turas kritikų įvertintas labai pankiai: jiems paliko įspūdį koncerto scenografija, atlikta muzika, ektravagantiški sceniniai atlikėjos drabužiai, kuriuos sukūrė visame pasaulyje garsus dizaineris Geogrio Armani, bet labiausiai jiems patiko profesionalus dainininkės dainų atlikimas gyvai. Atlikėja šiuo turu uždirbo per 227,4 mln. JAV Dolerių ir šis koncertinis turas pateko į pelningiausių koncertinių turų dvidešimtuką muzikos istorijoje.
Kambodža

Kalbos

Oficiali kalba yra khmerų, kuria kalba maždaug 95 % gyventojų. Kai kurie senesni gyventojai vis dar moka prancūzų kalbą, kuri anksčiau buvo Indokinijos pusiasalio valdžios kalba. Taip pat prancūzų kalba yra naudojama kai kuriose mokyklose ir universitetuose, kurie yra finansuojami Prancūzijos valdžios. Kambodžoje taip pat yra išsivystęs prancūzų kalbos dialektas, kuris kaip kolonijinės šalies praeities palikimas kartais yra naudojamas valdžioje. Vis dėlto, pastaraisiais dešimtmečiais daug jaunesnių Kambodžos gyventojų mokosi anglų, o ne prancūzų kalbą. Didžiuosiuose miestuose ir turistų centruose anglų kalba yra plačiai naudojama ir mokoma mokyklose, nes dauguma turistų yra iš angliškai kalbančių valstybių. Bet net ir atokiose kaimo vietovėse daugelis jaunų žmonių bent truputį kalba angliškai.
Aperityvas

Aperityvas (pranc. apéritif, iš lot. aperīre 'atidaryti') – alkoholinis gėrimas (paprastai – distiliuotas), kuris patiekiamas ant stalo išgerti prieš valgant kaip priemonė, skatinanti apetitą. Tuo aperityvai skiriasi nuo kitos grupės gėrimų, patiekiamų po valgio.
Aperityvai paprastai patiekiami su smulkia užkanda – krekeriais, sūriu, paštetu, alyvuogėmis ir pan.

Istorija

Dėl aperityvų idėjos kilmės nesutariama. Kai kurie teigia, kad idėja išgerti nedaug alkoholinio gėrimo prieš valgant kilo dar Senovės Egipte.
Istoriniai šaltiniai rodo, kad aperityvai pirmą kartą pasirodė 1786 m. Turine (Italija), kai Antonio Benedetto Carpano išrado vermutą. Vėliau vermutą gamino ir pardavinėjo tokios žinomos kompanijos kaip Martini, Cinzano ir Gancia.
XIX a. aperityvai jau buvo plačiai paplitę Italijoje, kur juos pardavinėjo madingose kavinėse Romoje, Venecijoje, Florencijoje, Milane, Turine ir Neapolyje.
Likusioje Europoje aperityvai ėmė plisti XIX a. pabaigoje 1900 m. jie jau buvo įprasti JAV.
Ispanijoje ir kai kuriose Lotynų Amerikos šalyse aperityvai irgi naudojami nuo seno.
Balansas

Balansas – (lotyniškai bis 'dukart' + lanx 'svarstyklių lėkštė') apskaitinis dokumentas, naudojamas įmonės ar įstaigos turimam turtui ir jo priklausomybei parodyti.

Balanso panaudojimas

Balansas tik iš dalies parodo įmonės ar įstaigos finansinį stovį ir turimą turtą. Ypač straipsniai suteiktos skolon prekės ar paslaugos, turimi vertybiniai popieriai, skolos gali būti beviltiškos, vertybiniai popieriai tik brangiai įvertinti. Taip pat ir pastatai gali būti įsigyti akivaizdžiai padidinta ar sumažinta verte. Vienas iš balanso svarbiausių straipsnių yra pelnas. Balanso straipsnyje nurodyto pelno suma nereiškia, kad visą jį galima paimti pinigais. Be to, visas įmonės turtas gali būti beviltiškai praskolintas ir rodomas debitoriuose. Tai reiškia, kad balansas daugiau reikalingas sutikrinti apskaitos aritmetiką.
Ką nors spręsti iš balanso galima tik pasitikint pateikta atskaitomybe.
Norint nustatyti įmonės vertę, reikia tiesiog pažiūrėti pasyve, kiek turto priklauso akcininkams paskirsčius pelną. Norint nustatyti įstaigos vertę, reikia pažiūrėti pasyve kiek turto priklauso valstybei. Finansinėje atskaitomybėje šis turtas bus įrašytas likutine verte, kuri apskaičiuojama iš ilgalaikio turto įsigijimo savikainos atimant sukauptą nusidėvėjimą. Nusidėvėjimas rodomas atskirai pasyvinėje balanso pusėje.

Balanso sudarymo reglamentavimas

Siekiant palengvinti įmonių ir įstaigų kontrolę, įprastai valstybės patvirtina balanso formas. Taip pat valstybės dažniausiai prie balanso reikalauja pateikti kitus atskaitomybės dokumentus, tokius kaip paaiškinamasis raštas, pelno ar nuostolio ataskaita, kokius nors turto dalių apyvartinius žiniaraščius.
Ahmadnagaras

Istorija

Ahmadnagaras 1490 m. įkūtas Achmedšacho Nizamo. Iki 1636 m. buvo Ahmadnagaro sultonato sostinė, vėliau priklausė Mogolų imperijai, 1803 m. užėmė Didžioji Britanija.
Robertas I

Biografija

Robertas gimė 866 m., jau po tėvo Anžu grafo Roberto Stipriojo mirties. Robertas buvo jauniausias Roberto Stipriojo sūnus, o jo vyresnysis brolis Edas vėliau tapo Vakarų Frankijos karaliumi. Vakarų Frankija einant laikui tapo Prancūzija. Valdant Edui I Vakarų Frankijos sostine tapo Paryžius, tai buvo didelis žingsnis link būsimos Prancūzijos. Roberas priklausė giminei, kuri vadinama Robertjenais (Robertians).
885 m. Robertas dalyvavo Paryžiaus gynyboje nuo vikingų apgulties. Edas I brolį Robertą buvo padaręs kelių grafysčių valdovu (jų tarpe ir Paryžiaus grafu), daugelio abatijų patronu in commendam. Robertas buvo paskirtas ir Dux Francorum, tai buvo labai svarbios karinės pareigos. 898 m. mirė jo brolis karalius Edas I, bet Robertas nepareiškė teisių į Vakarų Frankijos karūną ir pripažino Karolingų kandidato Karolio Naiviojo viršenybę. Karolis III Naivusis patvirtino Roberto užimamus postus ir turimas valdas. Robertas ir toliau gynė šiaurinę Vakarų Frankijos dalį nuo vikingų.
Karalius ir galingas jo vasalas gerai sutarė iki maždaug 921 m. Tačiau Karolio Naiviojo valdymas, o ypač jo palankumas nemėgstamam bajorui Haganui, kėlė didikų nepasitenkinimą. Robertas, remiamas daugelio svarbių dvasininkų ir dalies galingų frankų didikų, ėmėsi ginklų ir išstūmė Karolį į Lotaringijos hercogystę. 922 m. birželio 29 d. Robertas Reimse buvo karūnuotas kaip Frankų karalius (rex Francorum).
Surinkęs kariuomenę Karolis Naivusis surengė žygį prieš uzurpatorių. 923 m. birželio 15 d. mūšyje ties Suasonu karalius Robertas I žuvo, bet jo kariuomenė mūšį laimėjo, o Karolis Naivusis papuolė į nelaisvę.
Lietuvos urbanistikos paveldas ir jo vertybės

Lietuvos urbanistikos paveldas ir jo vertybės – Lietuvos tęstinis leidinys, einantis nuo 1995 m. Vilniuje vietoje iki 1988 m. leisto leidinio „Lietuvos TSR urbanistikos paminklai“.
Rengia Statybos ir architektūros instituto Architektūros istorijos ir paveldo sektorius, leidžia Kultūros paveldo departamentas. Autorius – Algimantas Miškinis. Išleistos (iki 2007 m.) 5 knygos, skirtos Užnemunei (pirmoji), Rytų (antroji, ketvirtoji) ir Vakarų (trečioji, penktoji) Lietuvai. Tiražas 1000 egzempliorių.
Makintošas

Istorija

1823 m. Čarlzas Makintošas užpatentavo vandeniui nelaidų audinį, ir pirmieji lietpalčiai makintošai buvo pasiūti šeimos tekstilės fabrike „Charles Macintosh and Co.“ Glazge. 1830 m. kompanija buvo sujungta su Tomo Henkoko (Thomas Hancock) drabužių kompanija Mančesteryje. Henkokas irgi eksperimentavo su guma dengtais audeklais nuo 1819 m. Gumuotų audeklų gamyba paplito po visą D. Britaniją. Iš gumuoto audeklo buvo gaminami įvairūs paltai, tiekiami D. Britanijos armijai, geležinkeliams ir policijai.
Ankstyvieji lietpalčiai turėjo problemų su kvapu, standumu ir polinkiu lydytis karštu oru, bet T. Henkokas patobulino vandeniui nelaidžius audeklus ir 1843 m. užpatentavo gumos vulkanizavimą. Tai sudarė galimybes išspręsti daugelį problemų.
XIX–XX a. kompanija vis gamino vandeniui nelaidžius drabužius. 1925 m. kompaniją nupirko kompanija „Dunlop Rubber“.

Atgimimas

XX a. 10-to dešimtmečio viduryje prekinio ženklo Mackintosh savininkė kompanija „Traditional Weatherwear“ buvo ties savo gamyklos Kambernolde (netoli Glazgo) uždarymo riba. Apie XXI a. pradžią vyresnieji administracijos darbuotojai įsigijo kompaniją ir ėmė propaguoti tradicinį gumuotą apsiaustą makintošą kaip pasiturinčiųjų prekės ženklą. Kompanija bendradarbiavo su prabangos prekių mados namais, tokiais kaip Gucci, Hermès, Louis Vuitton ir Liberty. Lietpalčiai tapo ypatingai populiarūs japonių tarpe. Kompanija netrukus laimėjo 2000-ųjų metų Karalienės premiją (angl. Queen's Award for Enterprise) už sėkmę tarptautinėje prekyboje.
2003 m. gruodį kompanijos pavadinimas oficialiai pakeistas į „Mackintosh“.
2007 m. „Mackintosh“ nupirko Japonijos kompanija „Yagi Tsusho“. Paremta naujos motininės kompanijos, „Mackintosh“ toliau sustiprino savo reputaciją ir plėtė operacijas rinkoje. 2011 m. sausį kompanija atidarė pirmą madų krautuvėlę Londone.
Zarasų rajono savivaldybės taryba 1997–2000 m.

Veikla

Rajono meru išrinktas Arnoldas Abramavičius, jo pavaduotoju Algimantas Dumbrava. Savivaldybės administratoriumi paskirtas Jonas Sukavičius.
Lietuvos draustiniai

Lietuvos draustiniai.
Draustinių režimą nustato Saugomų teritorijų įstatymas, priimtas 1993 m., Draustinių nuostatai, Draustinių apsaugos reglamentai, tvarkymo planai ir projektai.

Istorija

Lietuvoje iki Antrojo pasaulinio karo buvo du draustiniai, kuriuose buvo saugomi žinduoliai ir paukščiai: Žuvinto ežeras (1000 ha) ir Kamšos miškas prie Kauno (120 ha).
1945 m. įsteigti paukščių, (dab. Metelių regioninis parkas), gamtos (Punios šilo) ir elnių bei šernų (Žagarės) ir kai kurie kiti draustiniai. Jie panaikinti 1949 m.
Medžioklės ūkiui atkurti 1951 m. įkurtas 151 medžioklės draustinis. Jie gyvavo 10 metų. 1960 m. įsteigtas 91 įvairaus profilio draustinis. 2002 m. Lietuvoje jau buvo 265 valstybiniai draustiniai, kurių bendras plotas 157 272 ha, 2007 m. buvo 260 (161.105 ha) .
Uršulė Čapienė

Biografija

1952 m. baigė Lietuvos žemės ūkio akademiją. 1966 m. žemės ūkio mokslų kandidatė.
1954–1992 m. dirbo Žemdirbystės instituto Vokės filiale. Mokslinio darbo kryptis – bulvių selekcija. Su kitais sukūrė 7 bulvių veisles: „Mėta“, „Vokė“, „Vilnia“, „Nida“, „Aistės“, „Mirta“, „Venta“.
Petras Maželis

Biografija

1923 m. baigė Kauno tarpdiecezinę kunigų seminariją, įšventintas kunigu. Paskirtas Šv. Antano parapijos Telšiuose vikaru, dirbo tikybos mokytoju lenkų progimnazijoje. 1924–1928 m. Lietuvos universiteto Teologijos-filosofijos fakultete studijavo filosofiją, pedagogiką ir literatūrą. 1928–1946 m. Telšių kunigų seminarijos profesorius, dėstė lietuvių kalbą ir literatūrą, retoriką. 1928–1940 m. Telšių katedros vikaras. 1931–1936 m. Telšių kalėjimo kapelionas. 1928–1931 m. – laikraščio „Žemaičių prietelius“ redaktorius. 1935 m. kanauninkas. 1947–1950 m. Telšių vyskupijos kurijos kancleris. 1950 m. paskirtas Telšių vyskupijos valdytoju. 1955 m. kartu su J. Steponavičiumi konsekruotas vyskupu ir paskirtas Telšių vyskupijos apaštaliniu administratoriumi. Nuo 1964 m. Telšių vyskupas ordinaras. Nuo 1965 m. Lietuvos vyskupų ordinarų konferencijos pirmininkas.
Aktyviai gynė Bažnyčios ir tikinčiųjų teises. Parašė grožinės literatūros kūrinių.
Jungas

Jungas – pakinktas, prie kurio kinkomi jaučiai (dažniausiai du). Lietuvoje naudotas senovėje, baudžiavos laikais, tuo tarpu dabar dar tebenaudojamas kai kuriose trečiojo pasaulio šalyse.
Seniausias jungas buvo rišamas jaučiams prie ragų. Vėliau sukurti lankeliniai ir rėminiai jungai, kurie buvo maunami jaučiams ant sprando. Jungo kartis buvo daroma iš lengvo medžio, išlenkimas apmušamas minkšta oda, veltiniu, skuduru ar avikailiu, kad nepratrintu jaučiui odos.
Lietuvoje prie ragų rišami jungai naudoti iki XIX a. vid. (kai kuriose Žemaitijos vietose), o lankeliniai ir rėminiai – iki XX a. pr.
Arvydas Nekrošius

Biografija

Nuo 1991 m. pradėjo lankyti Raseinių Katalikiškos dvasios pradinę mokyklą, 1995–2003 m. mokėsi Šaltinio vidurinėje mokykloje. 
2007 m. baigė Lietuvos žemės ūkio universitete (LŽŪU) energetikos inžinieriaus bakalauro studijas, ten pat 2009 m. įgijo magistro laipsnį, 2014 m. apgynė daktaro disertaciją (aplinkos inžinerijos mokslo kryptis). 
2007 m. dirbo vyr. laborantu LŽŪU Agroenergetikos katedros biodujų laboratorijoje. 2008–2010 m. dirbo privačioje įmonėje inžinieriumi programuotoju. Nuo 2010 m. grįžo į LŽŪU, Agroenergetikos katedrą dirbti asistentu, nuo 2014 m. – Energetikos ir biotechnologijų inžinerijos instituto lektoriumi. 2016 m. pradėjo dėstyti Vytauto Didžiojo universitete.
Nuo 2013 m. dirba su įvairiais Europos Sąjungos moksliniais projektais. Interesų sritys: atsinaujinantys energijos šaltiniai, elektros ir šilumos paskirstymo tinklų projektavimas, pastatų renovavimas, šviesotechnika. Parašė daugiau kaip 20 mokslinių ir mokslo populiarinimo straipsnių, dalyvavo daugiau kaip 40 Lietuvos ir užsienio konferencijų ir seminarų, parengė 10 bakalaurų.
Moka anglų, rusų, vokiečių kalbas.
Algis Balsevičius

Biografija

2007 m. baigė Maskvos valstybinį industrijos universitetą, teisininkas.
1995–2003 m. teismo antstolių kontoros prie Panevėžio teismo vyr. teismo antstolio pavaduotojas. 2003 m. Antstolių Violetos Bespalovienės, Andriaus Bespalovo ir Algio Balsevičiaus kontoros antstolis, 2010 m. Antstolės V. Žydelienės kontoros skyriaus teisininkas.
Nuo 1996 m. Lietuvos socialdemokratų partijos Panevėžio skyriaus narys, skyriaus tarybos narys. Nuo 2011 m. Panevėžio miesto savivaldybės tarybos narys. 
Žmona Jurgita, duktė Kotryna.
Letargija

Priežastys ir simptomai

Liguistas mieguistumas gali būti nuolatinis ir priepuolinis. Nuolatinis mieguistumas gali apimti sergant įvairiomis smegenų ligomis, išsekimo neurozėmis, turint tripanosomų – parazitinių pirmuonių. Priepuolinis liguistumas pasitaiko narkolepsijos metu, po migrenos, epilepsijos priepuolių, dėl vegetacinės nervų sistemos kraujagyslių sutrikimų, funkcinių nervų sistemos sutrikimų atvejais ir dėl kai kurių kitų ligų.
Letargija išsivysto palaipsniui. Kartais ji gali būti susijusi su psichine trauma, pervargimu, išsekimu po sunkaus fizinio ar protinio darbo, nereguliaria mityba, bet dažniausiai priežasčių nerandama. Kelias valandas ar dienas prieš tokį miegą dauguma ligonių skundžiasi galvos skausmais, pykinimu, nemiga, padidėjusiu apetitu, troškuliu, tingumu.
Letarginė būsena gali būti įvairaus sunkumo. Lengvais atvejais žmogus nelabai kietai įmigęs, šiek tiek reaguoja į aplinkos dirgiklius, išlieka rijimo refleksas. Tada jį galima maitinti, pagirdyti. Kraujospūdis kiek sumažėjęs, raumenys atsipalaidavę. Pabudęs kartais gali prisiminti kai kuriuos įvykius. Sunkiais atvejais ligonis labai kietai įminga, nereaguoja net į skausmingus dirgiklius. Kartais pasitaiko tariamoji mirtis – oda išblykšta, šalta, vyzdžiai nereaguoja į šviesą, sunku pastebėti pulsą ir kvėpavimą. Po tokio miego žmogus nieko neprisimena. Tačiau dažniausiai miego gilumas keičiasi ir jis gali kažką prisiminti.
Padubingės pelkė

Padubingės pelkė arba Purvyno pelkė – pelkė rytų Lietuvoje, Švenčionių rajone, 10 km į šiaurės vakarus nuo Pabradės, 2 km nuo Padubingės, Labanoro girioje. Plotas – 2,95 km². Tai ežerinės kilmės raistinė žemapelkė, kurios viduryje telkšo Purvyno ežeras. Pietrytinė dalis tarpinio pobūdžio.
Durpių klodo vidutinis storis 1,9 m (didžiausias – 4,6 m). Durpių ištekliai 4,5 mln. m³. Durpių peleningumas 7,5 %, susiskaidymas 26 %, vidutinis drėgnumas 90 %. Padubingės pelkės dugną dengia smėlis, o tarp jo ir durpių slūgso iki 6 m storio sapropelio sluoksnis.
Nuo 1975 m. pelkės dalis saugoma Purviniškių botaniniame draustinyje.
Adomava (Miežiškiai)

Istorija

Buvęs bajorkiemis. 1922 m. Adomavoje gyveno 5 žmonės (visi save laikė lenkais).